Da EU-Kommissionen i sommerferien fik bred tilslutning til at forbyde et pesticid, som er mistænkt for at skade fostre og være kræftfremkaldende, var Danmark det eneste land, der stemte imod.

Ifølge afstemningsresultatet fra EU's Stående Komité for Planter, Dyr, Fødevarer og Foder var der massivt flertal for at forbyde flupyrsulfuron-methyl, som ukrudtsmidlet hedder.

22 lande stemte for forbud, 5 undlod at stemme

22 lande, som repræsenterer 72 procent af befolkningen i EU, stemte for forbuddet, mens fem lande med 26 procent af befolkningen undlod at stemme. Tilbage var kun Danmarks nej-stemme.

»Det er pinligt og meget usædvanligt, at Danmark står alene med at stemme imod et forbud mod et pesticid,« siger landbrugspolitisk seniorrådgiver Thyge Nygaard fra Danmarks Naturfredningsforening.

Politisk var Folketinget splittet i sagen, idet hele rød blok opfordrede regeringen til at droppe enegangen og støtte forbuddet mod flupyrsulfuron-methyl, men det fik altså ingen indflydelse på afstemningen.

Regeringen har argumenteret med, at der ikke er alternativer til flupyrsulfuron-methyl på først og fremmest 110.000 hektar med vinterbyg og på 3.000 hektar med hundegræs til frø, hvor herbicidet benyttes til at bekæmpe græsarten agerrævehale. I værste fald kan forbuddet derfor betyde tabte indtægter i landbruget på 89 millioner kroner, har embedsmændene regnet sig frem til i et notat til Folketingets Europaudvalg.

Det har hverken regeringen eller Miljøstyrelsen dog bevist, mener miljøorganisationerne og oppositionen. De mener, at regeringen tager mere hensyn til landbrugets indtjening på kort sigt end til folkesundheden og påpeger, at ændret sædskifte samt 'en kombination af andre pesticider og ikke-mekaniske metoder', kan være vejen frem. Den formulering er taget fra oppositionens mindretalsudtalelse, der blev sat sammen i huj og hast i sommerferien.

Ikke enestående med dansk modstand mod hårde miljøregler

Flupyrsulfuron-methyl var i forvejen godkendt i EU, men fødevaresikkerhedsagenturet Efsa hejste allerede i 2014 advarselsflaget for pesticidet. Regeringen har dog lagt vægt på, at pesticidet kun er mistænkt i den laveste kategori for at skade fostre og for at være kræftfremkaldende. Desuden er det vist, at stoffet kan benyttes sikkert i landbruget.

Det udvaskes dog med drænvand fra markerne og er stærkt giftigt for vandlevende organismer.

Læs også: Pesticider dræber smådyr i vandløb

Det er også påvist i grundvandet over grænseværdien, men ifølge regeringen ikke i de mindre koncentrationer, som er tilladt i Danmark.

Det er ikke enestående, at Danmark stemmer imod stramninger på miljøområdet, som der er bred enighed om blandt de øvrige EU-lande. Således sagde miljøminister Esben Lunde Larsen (V) også nej til, at EU skulle ratificere den internationale Gøteborg-protokol, som regulerer udslippet af sundhedsskadelig luftforurening. Ratificeret blev den nu alligevel, og regeringen er utilfreds med, at det forpligter dansk landbrug til at nedbringe udslippet af ammoniak med 24 procent inden 2020.